

**LIETUVOS RESPUBLIKOS SEIMAS**

**REZOLIUCIJA**

**DĖL JUNGTINIŲ AMERIKOS VALSTIJŲ VALSTYBĖS DEPARTAMENTO PAREIŠKIMO DĖL BALTIJOS VALSTYBIŲ OKUPACIJOS NEPRIPAŽINIMO   
75-MEČIO PAMINĖJIMO**

2015 m. birželio 30 d. Nr. XII-1926

Vilnius

Lietuvos Respublikos Seimas,

*įvertindamas* ilgalaikius istorinius Lietuvos ir Jungtinių Amerikos Valstijų (JAV) tautų saitus;

*pabrėždamas* Lietuvos ir Jungtinių Amerikos Valstijų vienybę ginant demokratijos vertybes;

*įvertindamas* Jungtinių Amerikos Valstijų Valstybės departamento 1940 m. liepos 23 d. pareiškimo dėl Baltijos valstybių okupacijos nepripažinimo svarbą;

*pripažindamas* svarbų Jungtinių Amerikos Valstijų ir Šiaurės Atlanto Sutarties Organizacijos vaidmenį užtikrinant saugumą ir stabilumą Europoje ir visame pasaulyje;

*prisimindamas* 2002 m. lapkričio 22 d. Vilniuje viešėjusio Jungtinių Amerikos Valstijų Prezidento Georgeʼo W. Busho kalboje išreikštą patikinimą, kad Lietuvos priešas taps ir JAV priešu;

*palankiai vertindamas* Lietuvos Respublikos ir Jungtinių Amerikos Valstijų susitarimus dėl JAV karinių pajėgumų buvimo Lietuvoje;

*pabrėždamas* Jungtinių Amerikos Valstijų Atstovų Rūmų Pirmininko Johno Boehnerio vizito 2015 m. birželio 27–29 d. Lietuvoje svarbą,

**dėkoja** Jungtinėms Amerikos Valstijoms už nuolatinę ir ryžtingą JAV vykdytą Baltijos valstybių okupacijos nepripažinimo politiką;

**įsipareigoja** visomis išgalėmis stiprinti strateginį bendradarbiavimą su Jungtinėmis Amerikos Valstijomis;

**įsipareigoja** siekti kuo greitesnio Europos Sąjungos ir Jungtinių Amerikos Valstijų laisvosios prekybos sutarties sudarymo;

**ragina** Jungtinių Amerikos Valstijų Kongresą ir toliau laikytis tvirtos nuostatos dėl Ukrainos teritorijos vientisumo ir įvairiais būdais prisidėti prie esminės visokeriopos pagalbos Ukrainai teikimo;

**įsipareigoja** aktyviai prisidėti prie Šiaurės Atlanto Sutarties Organizacijos narių gynybos ir saugumo strateginės koncepcijos nuostatų įgyvendinimo;

**pripažįsta**Lietuvos dalyvavimo Tarptautinių saugumo paramos pajėgų (ISAF) misijoje Afganistane ir kitose tarptautinėse Aljanso misijose svarbą ir įsipareigoja nuosekliai didinti lėšas krašto apsaugai vykdant prisiimtus įsipareigojimus Aljansui;

**tiki**, kad Jungtinių Amerikos Valstijų Kongresas aktyviai rems laisvos, demokratinės ir nedalomos Europos vizijos kūrimą.

Seimo Pirmininkė Loreta Graužinienė